Title: KULTURNI CENTAR JAGODINE
Author: Kulturni centar
Last saved by: Zorica

KУЛТУРНИ ЦЕНТАР ЈАГОДИНE

                                                      

            ПРОГРАМ РАДА
                  		                  ЗА 2023. ГОДИНУ

                                                                                     В.д. директор
								     Зорица Стојиновић

БИОСКОПСКИ ПРОГРАМ

	Биоскопски програми су једна од основних делатности Културног центра Јагодина. Треба напоменути да су даља техничка осавремењавања киноприказивачке опреме неопходна, будући да се савремене дистрибутивне перформансе усавршавају огромном брзином. Ниједан биоскоп који нема дигитални биоскопски пројектор није у могућности да прикаже најновија филмска остварења и велике филмске хитове, такозване мејџоре, и зато сматрамо да је од огромног значаја за одржавање биоскопа у животу управо набавка сопствене дигиталне опреме новије генерације.
	Током 2023. године у плану је да се у јагодинском биоскопу прикаже  преко 150  филмова, што обухвата домаћу и страну продукцију, као и филмове за децу.С обзиром на то да су Министарство културе и Филмски центар Србије током 2022. године издвојили знатно више средстава за домаћи филм, него годинама у назад, може се очекивати да понуда домаћих филмова у 2023. години буде најбогатија до сада, што у ствари и јесте циљ свих домаћих приказивача. 
   Поред тога, у плану је и организација  тематских филмских ревија, као и ревија савременог француског филма, на основу сарадње са Француским институтом у Београду, коју смо успоставили и успешно одржавали од 2013. године. Такође нам је у плану успостављање сличне сарадње са Гете институтом у Београду, која би се првенствено заснивала на ревијама савременог немачког филма.Такође, у сарадњи са Културним центром Горњег Милановца одржаћемо и ревију кратког филма, који је у ствари избор најбољих микро, мини и кратких филмова са недавно завршеног  Међународног филмског фестивала кратка форма, као и сарадња са фестивалима ауторског и документарног филма, посебно са фестивалском селекцијом Слободна зона и Белдокс.
Крајем 2020. године Културни центар Јагодине потписао је Меморандум о приступању републичкој Мрежи малих биоскопских приказивача, од чега се очекује да значајно побољша услове биоскопског приказивања, будући да ће јагодински биоскоп у наредним годинама у свим контактима са дистрибутерима, као и у решавању битних питања за функционисање приказивачке делатности наступати као део Мреже приказивача, а не самостално. На тај начин, мали приказивачи, међу њима и биоскоп Јагодина имаће много јачу и респектабилнију позицију у свим преговорима, као и у планирању програмских активности, јер је размена садржаја у оквиру Мреже једна од основних ставки Меморандума. Напомињемо да је представник нашег биоскопа члан Управног одбора Мреже Киноприказивача, и да је тренутно на месту заменика председника тог тела.
		Осим продаје биоскопских карата на благајни Културног центра и током 2023. као и претходних година, планирају се и организоване посете биоскопу за предшколску и школску децу по ценама са попустом, бесплатне пројекције за децу са посебним потребама, а динамика ће бити одређена наставним плановима и програмима. 
	План је да се током 2023. Године, као трајни, успостави и развије програм под називом ,,Биоскоп у парку'' у оквиру ког ће, у сарадњи са мобилним биоскопима бити приказивана најновија остварења домаћег филма на Летњој сцени у Потоку. У плану је да се бесплатне пројекције у ,,Биоскопа у парку'' одржавају једном недељно.

ПОЗОРИШНИ ПРОГРАМ

	Позоришни програми такође спадају у редовне активности Културног центра, а током 2023. године планира се да се у Јагодини изведе већи број позоришних представа познатих позоришних кућа из Београда. Поред тога, Културни центар Јагодине уступио је значајан простор Градском позоришту,  како сцени за одрасле, тако и дечјој сцени, којима припадају термини четвртком.
 	Салу Културног центра за позоришне програме користе и друге позоришне трупе: Дечје позориште Јагодина,  ,,Велики театар’’, ,,Јагодинско народно позориште’’,  Омладински културни центар, Драмски студио Гиманзије и Педагошког факултета  за извођење својих позоришних представа. У целини гледано,  грађанима Јагодине у просеку је  недељно доступна по једна позоришна представа за децу и по једна за одрасле.
	Новина којој ћемо у 2023. години посветити посебну пажњу јесте формирање и развијање дечје позоришне сцене, као и сцене за младе у сарадњи са основним и средњим школама у Јагодини. У плану је да се током сезоне 2022/2023. поставе најмање три дечје позоришне представе и најмање две представе за младе.
	Од јесени 2014. године један од најпознатијих позоришних фестивала у Србији, фестивал ,,Дани комедије'' званично је припојен Културном центру, што у техничком смислу знатно повећава обавезе и обим послова на техничкој реализацији једног оваквог догађаја. Поред седам такмичарских представа и осме која се изводи у част награђених глумаца, вишегодишња пракса је да Културни центар организује и извођење победничких позоришних  представа са фестивала ,,Дани комедије'' , а та ће пракса бити настављена и у 2023. години.
	Још једна новина везана је за фестивал ,,Дани комедије'' која је значајна не само за наш град и Феастивал, већ и за читав позоришни свет Србије јесте афирмација позоришног часописа ,,Комедија'' у склопу фестивала, а као увод у припреме да обележавање 50. јубиларног фестивала Комедије. У часопису су  заступљени текстови најеминентнијих позоришних стваралаца Србије, а часопис ће и у 2023. излазити из штампе два пута годишње. Током 2023. године у плану је штампа шестог и седмог броја.

ДЕЧЈЕ ПОЗОРИШНЕ ПРЕДСТАВЕ
	
Програмском концепцијом Културног центра одређена је динамика сарадње са основним и средњим школама јагодинске општине која подразумева да се позоришне или биоскопске представе одржавају најмање једном месечно.  У том смислу, планирали смо да или закопом или путем размене са већ поменутом Дечјом, позоришном сценом прикажемо већи број представа за децу свих узраста, као и представе за младе. Приоритет у организацији дечјег програма свакако ће имати јагодинске дечје позоришне сцене,  а у плану су и дечје представе позоришта ,,Талија'' из Београда, позоришта ,,Театрић'', позоришне групе ,,Ара'' из Београда, као и позоришних сцена ван Београда. Такође, већи број дечјих представа биће изведен и током летњих месеци, на Летњој сцени у Потоку, у оквиру традиционалне манифестације Јагодинско културно лето.

MУЗИЧКИ ПРОГРАМИ 

Приоритетни музички програми Културног центра у Јагодини одвијаће се у оквиру ,,Музичке јесени’’, која се организује новембра и почетком децембра, а која ће 2023. Године бити одржана 45 пут. Поред тога, музички програми одвијају се углавном на летњој позорници у Потоку. 
	У оквиру ,,Музичке јесени’’ планира се  гостовање једне опере Народног позоришта из Београда ( у зависности од репертоара, цене и могућности наше сцене). Такође је планирано вече оперских  звезда уз пратњу адекватног оркестра. 
 Традиција фестивала ,,Музичка јесен’’ је наступ ученика музичке школе ,,Владимир Ђорђевић’’ из Јагодине и Школе за музичке таленте из Ћуприје. 
Поред тога, у плану је и одржавање једног броја концерата поп или рок музике, у зависности од финансијских могућности Културног центра.	

KУЛТУРНО-ЗАБАВНИ, НАУЧНИ, ОБРАЗОВНИ ПРОГРАМИ

	У  своје досадашње активности Културни центар убраја и велики број научних скупова, трибина, промоција књига, изложби и слично. У циљу побошљшања културне понуде,  проширивања делатности Културног центра активностима које су већ предвиђене у акту о регистрацији, а на крају и у циљу остваривања значајнијег материјалног ефекта, однoсно, зараде, планирано је да се ове године успостави пословна сарадња са издавачким кућама ,, Вулкан'',,Океан’’ ,,Алнари’’, ,,Едитор’’ ,,Паидеа’’ и ,,Лагуна’’ из Београда у циљу реализације продајне изложбе књига у фоајеу Културног центра.
	У оквиру књижевних програма планирано је да се одржи већи број промоција књига јагодинских али и писаца из Београда и других крајева Србије. Такође напомињемо да ћемо одржати сарадњу са члановима књижевног клуба ,,Ђура Јакшић’’. Посебна активност током 2023. године биће усмерена на обележавање јубилеја великих српских писаца, које ћемо реализовати у сарадњи са Народном библиотеком, Гимназијом и Музичком школом. 	
Као посебну ставку, планирали смо наставак културне сарадње са амбасадама страних земља у Београду, успостављање нових као и одржавање већ успостављених односа ( са Бразилом, Кипром, Јапаном, Русијом, Палестином  и др.) . Од јесени 2016. године Културни центар започео је сарадњу са Клубом здравља ,,Поморавље'' и Црвеним крстом Јагодине на организовању здравствених трибина на теме из области здраве исхране, заштити од болести, здравог начина живота и слично. Ова сарадња одвија се већ четири године, веома успешно, а биће настављена и у 2023. години .	 Такође треба напоменути да ће током читаве 2023. године бити одржан велики прој промоција, портрета и трибина са тематиком развоја комедије и комедиографских остварења, као уводни програм у 50. Фестивал Дани комедије''.

ИЗДАВАЧКА ДЕЛАТНОСТ
У марту 2019. Године Културни центар Јагодине покренуо је још једну нову делатност – издавање позоришног часописа Фестивал ,,Дани комедије'' – Комедија. Према плану, који се за сада успешно реализује, годишње ће из штампе излазити два броја часописа – у марту и у октобру, што важи и за 2023. годину, у којој би из штампе требало да изађе шести и седми број часописа ,,Комедија''. 
Поред тога, у плану су и издања посвећена добитницима награда на Фестивалу, као и стручним театарским темама. Такође, током 2023. Године започећемо рад на припреми монографије ,,50. Година комедије у Јагодини'' која ће бити промовисана на 50. Фестивалу.

ЛЕТЊА СЦЕНА У ПОТОКУ

	Током лета 2023. године Културни центар планира да по 19. пут организује програме на отвореном, на летњој сцени излетишта Поток, а под покровитељством Скупштине града Јагодине. Ова манифестација осмишљена је и до сада реализована на начин који укључује велики број учесника, младих, талентованих и успешних уметника, као и прослављених имена српске уметничке сцене, али и домаћих културно-уметничких друштава са подручја Града која су остварила завидан ниво квалитета програма. Такође, последњих година на овој сцени одвија се јединствена манифестација у Србији, велика народна игранка, уз учешће највећих звезда народне музике и музичких оркестара . Игранкама у просеку присуствује по неколико хиљада људи по програму, а та тенденција биће настављена и у 2023. години. У плану је да се народне игранке одржавају у време када је највећи број наших суграђана из иностранства на одмору у граду, што значи да ћемо фокус ставити на период од 20. јула до 20. августа. Планирано је да се на овом простору програми, позоришне представе, концерти, представе за децу и други музичко-сценски програми, одржавају сваког викенда током летњих месеци. Почетак програма на Летњој сцени планиран је за почетак јуна, а крај манифестације за крај августа 2023. године. 
Напомињемо да су сви наведени програми подложни променама, јер није могуће детаљно планирање активности које укључују оволики број учесника.

ПЛАН И ПРОГРАМ РАДА ГАЛЕРИЈЕ КУЛТУРНОГ ЦЕНТРА 

	Програм Галерије Културног центра у 20223. години биће усмерен ка усавршавању просторно – техничких капацитета установе, који су саставни део радова на реконструкцији постојећег и изградњи новог објекта Културног центра. Поред постојећег простора од 120 м^2  галерија ће добити проширење у делу некадашњег канцеларијског простора. Ова просторна јединица може функционисати као саставни део галериjске целине или може бити намењен ликовним пројектима мањег обима, као независна целина. Овим радовима створиће се услови за богатији и динамичнији ликовни програм који ће одговарати актуелним трендовима савремене ликовне сцене на нашим просторима. 
И у 2023. години наставићемо да  унапређујемо методе рада и развијамо нове моделе комуникације са публиком. 
	Подстицање примене нових технологија у култури, умрежавање, пројекти који подстичу истраживачки рад и креативно мишљење, рад на унапређењу збирке установе биће од важности и у наредној години. 
	Путем учешћа на Конкурсу Министарства културе за финансирање уметничких дела из области визуелних уметности, Културни центар наставиће са прибављањем уметничких дела за Збирку установе. 
	Конкурс ће се као и ранијих година одвијати кроз неколико фаза:
	1. Објављивање Јавног позива уметницима за подношење понуда за финасирање уметничких дела,
	2. Прикупљање понуда и обрада података,
	3. Формирање комисије  за селекцију  и избор радова за аплицирање код Министарства културе,
	4. Припрема и потписивање уговора о откупу дела
	5. Транспорт радова, опремање , публиковање. 

Годишње, у Галерији културног центра приреди се 12 изложби а посебна пажња усмерена ка програмима у оквиру фестивала Дани комедије и Аниматор фест –а, европског фестивала анимираног филма деце и младих. То су често тематске изложбе које имају циљ да расветле одређене појаве, достигнућа или раздобља у области позоришне уметности или, у другом случају - анимације. 

11. АНИМАТОР ФЕСТ 
Европски фестивал анимираног филма деце и младих

   Након успешне реализације јубиларно, десетог издања Аниматор феста, и у 2023. години наставићемо са промоцијом европске продукције анимираних филмова и успостављањем нових сарадња, пројеката и умрежавања са сродним фестивалима. Током прве деценије фестивала, од првог издања 2013. године, који је представио националну продукцију филмова деце и младих, прерасли смо у европску манифестацију, препознату од стране широке стручне јавности. Аниматор фест је један од 6 фестивала ове врсте у Србији а последњих година се потврђује као фестивал са навећим капацитетом гостију и учесника. Ово је резултат подршке и разумевања Града Јагодине и квалитета програма је годинама пажљиво негован и надограђиван. Од дечијих филмова до филмова за децу и младе, ово је фестивал за читаву породицу, место окупљања љубитеља анимације, место сусретања старих и нових гостију, место где се размењују искуства и праве планови за даљу сарадњу међу појединцима и студијима анимације. Драгоцену подршку фестивалу пружају Министарство културе и информисања Републике Србије и Филмски центар који је од прошле године и покровитељ новчаних награда фестивала.
	Једанасто издање Европског фестивала анимираног филма деце и младих засниваће се на концепту такмичарског програма у три категорије, Деца - до 15 година, Млади - до 18 година, и категорији Филмови за децу  и младе у оквиру које се представљају професионална филмска остварења. Поред такмичарског програма у делу пратећих активности одржаће се и ликовне изложбе, мастер клас радионице, ретроспективе филмова сродних фестивала. Фестивал ће се одржати од 4. до 9. септембра 2023. године. Позив за пријаву филмова биће објављен 1. фебруара 2022. и трајаће до 31. маја 2023. Након тога селекциона комисија направиће избор филмова који ће ући у званичан такмичарски програм у свим категоријама. Све већи број приајвљених филмова током протеклих година (око 1300 пријава годишње) међу којима се све више намеће студентска продукција, захтеваће озбиљан рад на селекцији и бројнији жири. Међународни жири Аниматор феста радиће у три састава – Жири главног такмичарског програма, Студентски жири и Дечији жири. Први пут од како постоји фестивал, дечије и омладинске филмове жирираће одабрани ученици јагодинских основних и средњих школа.
Мастер клас радионицу одржаће француски студио „Yoobah“ којим руководи Лоран Гуј, редитељ анимиранх филмова. Ликовни програм биће реализован у сарадњи са Факултетом примењених уметности Београд. На пољу регионалне сарадње представићемо два међународна фестивала анимације, Filpbook, Скопље и Supерrtoon, Шибеник - Хрватска. 
И ове године жеља нам је да у пројекат укључимо читаву заједницу и а фестивал учинимо што доступнијим и транспарентнијим. У плану су пројекције на отвореном и бројни музички догађаји и улични уметнички пројекти. Наставићемо сарадњу са незавизним уметничким колективом  „Матријаршија“, који ће организовати улични уметнички маркет и штампу на текстилу уживо. 
Од визуелног идентитета фестивала, преко пратећих активности до главног такмичарског програма трудимо се да сарађујемо са врхунским уметницима али пре свега са уметницима који воле рад са децом, који су и сами деца и који осећају важност деловања на пољу едукације и  медијског оиписмењавања младих људи. 
Фестивал се већ сматра посебним догађајем на јагодинској културној сцени са националног и међународног становишта. Циљ Аниматор феста је да буде жариште сусрета стручњака из региона и света, да привуче интересовање локалне јавности и скрене међународну пажњу на уметност анимираног филма. Међутим, суштински, желимо да допремо до погледа  и срца деце, младих и одраслих како у Јагодини тако и широм Европе.

СМОТРА РЕЦИТАТОРА „ПЕСНИЧЕ НАРОДА МОГ“

Ова манифестација је део успостављеног система такмичења које координира Савез аматера Србије. Културни центар Јагодина деценију уназад организује оштинску и окружну смотру. Обе манифестације окупљају најбоље рецитаторе Поморавског округа а драгоцена је јер култивише говорни израз код младих, негује уметност лепе речи, и  афирмише српски језик и књижевност. Такмичења у рецитовању почињу марта месеца, најпре школска такмичења, потом општинско и окружно у априлу месецу. Културни центар традиционално обезбеђује најбољима награде у виду књига и даље се стара о упућивању првопласираних учесника на финално републичко такмичење „Песниче народа мог“.

ПЛАН И ПРОГРАМ АКТИВНОСТИ
У ОБЛАСТИ НАРОДНОГ СТВАРАЛАШТВА И АМАТЕРИЗМА

Културни центар Јагодина организатор је традиционалних манифестација, који су део успостављеног система такмичења које координира Савез аматера Србије. 
У првој половини априла, одржаће се „Општинска смотра дечијег стваралаштва у категорији изворног стваралаштва и фолклора у кореографији“. Ова смотра, у организацији уз сарадњу са Месним заједницама села домаћина, такмичарског је карактера и обухвата две категорије: од 1. до 4. као и од 5.до 8. разреда. Победници стичу право учешћа на окружним смотрама и то: за изворни фолкор у Рековцу, а затим на Републичку смотру у Ратини, као и за фолкор у кореографији у Рачи Крагујевачкој, а потом и Републичкој смотри у Краљеву.
 У наредном периоду домаћин Општинске смотре дечијег стваралаштва у категорији изворног и фолкора у кореографији, биће МЗ села Кончарево.
Друга половина маја резервисана је за „Окружну смотру сеоских ансамбала у стилизованој кореографији“. Ова годишња манифестација, такмичарског и селективног карактера, одржава се у селу Милошеву, позната  је као "Моравски вез". Учесници су старије фолклорне групе са територије Јагодине и региона које изводе игре у кореографији. Обавезно је присуство селектора који процењује и рангира наступе, а затим даје препоруке за учешће на Смотри фолклорних ансамбала села Србије, која се одржава у Кличевцу.
Средином јуна, у Старом Ланишту, одржаће се Окружна смотра народног стваралаштва одраслих - Сабор Свете Тројице. Овај Сабор такође обухвата учеснике (културно-уметничка друштва) са територије Града Јагодине и региона. Селекцијом се, најбољи извођачи упућују  на сабор "Прођох Левач,прођох Шумадију", који се одржава у Каленићу. Добар пласман на каленићком Сабору, обезбеђује учешће на Сабору народног стваралаштва Србије који се одржава у Петровцу на Млави.
Током јула месеца, у Новом Ланишту, одржаће се Окружна смотра певачких група. Ова манифестација, позната као Фестивал традиционалне песме Шумадије и Поморавља, окупља певачке групе свих активних културно -уметничких друштава са територије Града Јагодине и региона. Селекционог је карактера и рангира мушке и женске певачке групе, дуете, солисте и солисте у оквиру групе. Организација овог Фестивала поверена је МЗ села Ловци. Најбоље пласирани учесници, упућују се на Републичку смотру изворних песама,која се одржава сваке године августа месеца,у Приликама код Ивањице .
Све манифестације су у складу са важећим календаром Савеза аматера Србије. Организатор је Културни Центар "Светозар Марковић", под покровитељством Скупштине Града Јагодина, а у сарадњи са МЗ села са територије јагодинске општине.

.